HAKKAME SANTIMA

MUDILASKLUBI KADRITAB
2022-11-11 11:00 - 12:00 (Europe/Tallinn) | Salme rahvamaja, Sõrve mnt 5, Salme
Mudilased koos emmedega teevad ettevalmistusi kadripäevaks.

MARDI- JA ISADEPÄEV
2022-11-10 18:30 - 19:30 | Haapsalu Linna Algkool, Ehte 14, Haapsalu
Kutsume kõiki Haapsalu Linna Algkooli õpilaste vanemaid osalema isadepäeva ja mardipäeva tähistamisel. Sündmus toimub 10. novembril kell 18.30 Haapsalu Linna Algkooli kõrval (õueüritus). Koos isadepäevaga tähistame ka mardipäeva, seepärast palume tulla kohale mardipäevale omase riietusega (tumedad riided).

Saab nautida väikest kontserti ja kogu pere liikumismängu. Üritus kestab umbes tund aega.

ISADE- JA MARDIPÄEVA LÕIMITUD TÄHISTUSÕHTU
2022-11-10 17:00 | Ignatsi Jaagu Kool, Kesk 12, Kambja
Hakkame santima!
Kambja Ignatsi Jaagu Koolis toob sügisesse pimedusse rahvalikus stiilis sära ja särtsu, hoogu ja elevust ISADE- JA MARDIPÄEVA LÕIMITUD TÄHISTUSÕHTU, kuhu oodatakse kogukonna peresid.
Rahvalikule pärimusõhtule annavad sisu ja vormi:
-muusikaline tervitus muusikastuudiolt ja pärimusrühmalt Tähelinnud kooli aatriumis
mardimaskigaleriis;
-laternamatk pärimusradadel mardiisa ja mardiema suunamisel;
-lood ja laulud lõkke ääres, soe tee ja esiemade köögist tuttava maitsega teekõrvane.
Õdus õhtu kõigile osalejaile!

MARDIPÄEV
2022-11-10 14:00 - 16:00 | Haabersti Noortekeskus, Õismäe tee 24, Tallinn
Halloweeni pidustused Haabersti noortekeskuses hakkavad küll lõppema, kuid alanud on novembrikuu, mil käivad maa peal ringi tondid, sandid ja teised hulgused. See tähendab ainult seda, et saame jätkata kostümeerimise lainel veel mõnda aega.
10. novembril kell 14-16.00 ootame Sind koos meiega tähistama Mardipäeva!
Meile tuleb külla Eesti Vabaõhumuuseum ja tutvume Mardipäeva kommetega, saame teada, kellest koosnes üks vahva mardipere ning milliseid vigureid nad tegid. Samuti on võimalik osa võtta Mardipäeva meisterdusest. Tule ja saa osa!

SEENIORITE MARDIPÄEV "Laske sisse mardisandid"
2022-11-10 12:00 - 14:00 | Loo kultuurikeskus, Saha tee 11
Lily Kivila räägib mardipäeva kommetest. Maitseme isetehtud põnevaid hoidiseid ja ootame mardisante külla.

MARDIPÄEV KAUKSI LASTEAIAS
2022-11-10 10:00 - 12:00 | Kauksi lasteaed, Kauksi küla
Algklassiõpilased on lasteaialastel külas. Tutvutakse mardikommetega ja mängitakse.
Korraldaja nimi: Enna Prükk, Kauksi haruraamatukogu

MARDILAUPÄEV KOMMIJAHIGA
2022-11-09 18:00 - 20:00 | Nasva rahvamaja, Sõrve mnt 53, Nasva
Mardilaupäeva orienteerumine – leia kodu, kuhu kommid on peidetud!

MARDILAUPÄEVA ÕHTU LASTELE JA NOORTELE
2022-11-09 17:00 - 19:00 | Ruusa koolimaja, Mõisavahe tee 7, Ruusa, 64403
Eesti Rahvapärimuse Kooli programm “Mardipere etteaste ehk märti-santi minevikus ja tänapäeval.” Õhtu koos teadmiste jagamisega ja koos sanditamas käimisega.

ÄTSE EMANDA VIDEVIKUÕHTU PERI RAAMATUKOGUS
2022-11-09 16:00 - 19:00 | Peri Raamatukogu, Pargi tee 2-1, Peri küla, 63218
Mardilaupäeva videvikuõhtu. Teemaks mardiaja jutud ja regilaulud. Laterna süüdates võtame saabuva hämaruse aupaklikult vastu ning laseme
tasase jutu ja lauluviisi saatel hingevalguse särama. Kuulatame vaikust ja tunnetame esivanemate armastavat ligiolu.
Korraldaja nimi: Margit Õkva, Peri haruraamatukogu hoidja

MARDITRALL, MARDIPÄEVA JOOKS NING ANNIKOTI KAALUMINE
2022-11-09 08:45 - 13:00 | Rakvere Reaalkool, Võidu 67, Rakvere
Mardipäeva kombestiku tutvustamine. Pärimuse kogumine kohalikelt seoses santimisega. Mardilaulud, santi jooksmine, maskeerumine. Vanaaja laulumängud. Kaasatud on Rakvere seeniortantsijad, kes üllatavad õpilasi ning tulevad kardisanti jooksma (traditsioonilised tegelased ning täispikk kava). Kostümeeritult jooksmine ümber koolimaja. Võistkonnas 5 tüdrukut ja 5 poissi. Traditsiooniline üritus. Mardipäeva annikoti kaalumine ning kaalu äraarvamine.
Korraldaja:
Sirli Vahula
Folkloorinõukogu Lääne- Virumaa kuraator
Eesti Rahvapärimuse Kooli projektõppe Pärimuspesa liige
Rakvere Reaalkooli huvijuht
Tegevuste läbiviimisesse on kaasatud Rakvere Reaalkooli õpilasesinduse liikmeid.

MARDIMASKIDE MEISTERDAMISTUND
2022-11-09 08:15 - 09:00 | Ignatsi Jaagu Kool, Kesk 12, Kambja
Pärandihõnguline loovustund 1.- 4.klassi õpilastele toimub koduklassides.
Loovustunnis valminud maske eksponeeritakse mardipäeval kooliperele ja külalistele maskigaleriis, mis paigutatakse koolihoone aatriumisse.
Tund toimub Ignatsi Jaagu koolis aadressil Kesk 12, Kambja

PRAKTILINE MARDISANTIMISE ÕPPEPÄEV
2022-11-08 13:00 - 19:00 | Sänna Kultuurimõis, Sänna
Kutsume piirkonna lapsi osalema Sännas toimuval praktilisel mardisantimise õppepäeval 8. novembril.
Kavas on:
Kogunemine alates 12.30
Kl 13 – õppepäev algab – mis on pärandkultuur, santimiskombestiku tutvustus, sh lühifilm, lõunaamps ja tee;
13.45 – mardipere rollide tutvustus, gruppidesse jagunemine, maskide meisterdamine, kostümeerimine
15.15 – rollimängu ja mardilaulu harjutamine
16.30 – mardisantimine ümbruskonna taludes
17.45 – soe õhtusöök, lõpuring ja mini mardidisko
Lõpetame hiljemalt kl 19.

Osalustasu 5€.
Võta kaasa tumedaid ja karvaseid riideid mardisantimiseks.
Ootame osalema lapsi alates 7. eluaastat. Eelkooliealised on oodatud koos vanematega. Huvi korral võivad liituda igas vanuses laste vanemad.
Lisainfo ja registreerumine: Marit Külv, kratitar@gmail.com. Registreerumine on avatud kuni 5. novembrini.

Õppepäeva viivad läbi MTÜ Kati Projektid ja MTÜ Loona Loomekeskus, Koostööpartner Sänna Kultuurimõis.
Õppepäev toimub Kohaliku Omaalgatuse Programmi toetusel.
Leia sündmus ka Facebookist: https://fb.me/e/2ZPZeXIYP

MARDIPÄEVA PROOV
2022-11-07 18:00 - 20:00 | Õueminutid, Vana-Mustamäe 16, Tallinn
10. novembril tähistatakse mardipäeva. Mardilaupäeval, 9. novembril kogunetakse kokku, et minna santima. Meie aga alustame mardisandi mängudega juba varem, et lapsed tutvuksid mardipäeva kommetega ja teaksid, mida mardijooksul tehakse.

Kavas on:
*mardimaski meisterdamine/näomaalingud;
*mardikommetega tutvumine;
*mardipäeva mängud, tantsud ja laul;
*mardijooks.
Ootame tahmaseid, tumedates ja mehelikes riietes Marte, et saada üheskoos lõbus kogemus

Ps! Õhtupimeduses palume lapsed varustada helkuriga.
Oodatud on lapsed vanuses 4-10 aastat.
Üritus kestab 2 tundi ning ühe lapse hind on 15 eurot. Palume registreerida lapse tulek messengeris või saata kiri oueminutid@gmail.com.
Kohtumispaik: esmaspäeva õhtul kell 18.00, Nõmme suusahüppetornide juures (parklas) Vana-Mustamäe 16.

NB! Pildistame ja filmime ka lapsi, et sotsiaalmeedias vahvaid tegemisi kajastada. Kui sa oma lapse nägu ei luba kasutada, siis anna meile sellest teada
Rõõmsate kohtumisteni!
Merilin ja Eva

MARDIPÄEVA PROOV KEILAS
2022-11-06 16:00 - 17:30 | Keila terviserada, Keila
Mardipäeva eel on õueminutid taas Keila terviserajal, kus on plaan lastega koos:
• meisterdada või teha näomaalinguga mardimask;
• tutvuda mardikommetega;
• tantsida ja laulda;
• mängida läbi üks õige mardijooks!

Eriti lahe oleks, kui kohale tuleksid tahmased, tumedates ja mehelikes riietes Mardid, et saada üheskoos lõbus kogemus, aga “kostüüm” pole kohustuslik.
Oodatud on Mardid vanuses 4-10 aastat.
Üritus kestab 1,5 tundi ning ühe lapse hind on 10 eurot. Palume registreerida lapse tulek messengeris või saata kiri oueminutid@gmail.com.
Kohtumispaik: pühapäeval kell 16.00, Keila terviseraja parklas.

NB! Pildistame ja filmime ka lapsi, et sotsiaalmeedias vahvaid tegemisi kajastada. Kui sa oma lapse nägu ei luba kasutada, siis anna meile sellest teada.

Rõõmsate kohtumisteni!
Merilin ja Eva

PEREHOMMIK "SÕPRUSE NELI AASTAAEGA - SÜGIS"
2022-11-05 11:00 - 12:00 | Laulupeomuuseum, Jaama 14, Tartu
Tulekul Mardipäev ja Kadripäev. Tule meiega mängima!
Tegemist on lapsi kaasava lavastusega, mis räägib sõprusest, väärtustest ning kaasab lapsi lõbusate vanarahva mängudega!
Jaanus ja Johanna on parimad sõbrad. Kindlasti on neil sõpradena palju ühist, aga nende vahel on ka üks suur erinevus. Selleks on perekondlik taust ning väärtustesse ja tänapäeva ühiskonda suhtumine. Kuidas nad suure erinevuse tõttu siiski sõpruse säilitada suudavad ning kui palju on nõus mõlemad oma väärtushinnanguid muutma?
Sõbrad seiklevad läbi iga aastaaja ja jõuavad lõpuks sügisesse, et lastega pikemalt arutleda sügisel aset leidvate vanarahva tähtpäevade üle ja õpetada Mardi ja Kadri kombeid.
Lapsi vana aja mängudega kaasav lavastus kutsub osa saama võrratu sõpruse loost!
Sobib lastele vanuses 4-12 a
Pääse 5€ (sisaldab ka muuseumikülastust pärast etendust).
Lisainfo ja broneerimine: katrin.valja@muuseum.tartu.ee, 746 1021.

KOOLITUS "HAKKAME SANTIMA!"
2022-10-31 13:00 - 16:30 | Sõmeru Keskusehoone, Kooli tn 2, Sõmeru
Koolituse 1. osa:
– saame ülevaate mardi- ja kadripäeva ajaloost, kombestikust ja mitmekesistest santimistavadest;
– tutvume kostümeerimisvõimalustega;
– vaatame, kust leiab vajalikke andmebaase ja muid materjale, mille abil etteastete kondikava koostada.
Väike kohvipaus
15.00 – Koolituse 2. osa:
– keskendume näitlejatööle, rolli loomise alustele;
– loome üheskoos võimalikult traditsiooniteadliku sanditajate etteaste.
Koolituse orienteeruv lõpp kell 16.30

Korraldaja nimi (asutus, organisatsioon): Kristi Pumbo (Eesti Folkloorinõukogu)
Maksumus: Koolitust rahastab Eesti Harrastusteatrite Liit

PÕLVKONDADE KOKKUTULEK
2022-10-26 14:00 - 17:00 | Roela raamatukogu, Järve 1, Roela
Suunatud vanavanematele ja lastele (lapsed kindlati kaasa)! Mardi- ja kadripäeva kombeid tutvustab Sirli Vahula.

KOOLITUS "MARDI- JA KADRIPÄEVA KOMBESTIK"
2022-10-26 14:00 - 16:00 | Roela raamatukogu, Järve 1, Roela
Mardi- ja kadripäeva kombestiku tutvustamine. Pärimuse kogumine kohalikelt seoses santimisega. Suunatud vanavanematele ja vanematele. Projekti “Hakkame santima” tutvustamine. Mardi-ja kadrilaulud, santi jooksmine, maskeerumine. Vanaaja laulumängud.
Korraldaja: Sirli Vahula
Folkloorinõukogu Lääne- Virumaa kuraator,
Eesti Rahvapärimuse Kooli projektõppe Pärimuspesa liige

Videolavastus "Igavikuilma ilmutused"
2021-12-05 18:00 - 18:45 | Videoülekanne, Kõikjal
5. detsembril kell 18 toimub videolavastuse „Igavikuilma ilmutused“ ühisvaatamine. Film on pühendatud Virumaa pärimusele, aga ka maskeerimistavadele laiemas mõttes.

Tänavune „Hakkame santima!“ festival kutsus Eestimaale erinevaid maskeerimiskombestiku traditsioone au sees hoidvaid folkloorirühmasid mitmelt poolt maailmast. Lavalaudadele toodav ühine kontsertlavastus pidanuks siduma omavahel Virumaa kadripäevakombestikku teiste maade maskeerimistavadega. Koroonaepideemiast tingituna jäi lavastus ära, kuid selle asemel saab näha samadel ainetel tehtud videolavastust.

„Igavikuilma ilmutused“ toob vaatajate ette loo Kadri-nimelisest tütarlapsest, kes armastab unistada. Magusnukker igatsus hanede järele avab uksed müstilisse esivanemate ilma ning sellest saab alguse kadripäevane seiklus koos kodumaiste kadrisantide, vene jõulusantide ning Antiik-Kreeka „Gianitsaros ja Boules“ maskikandjatega.

Lavastaja Tiina Rumm, kunstnik ja tekstide autor Kristen Suokass.

Lavastuses osalevad Eesti folkloorirühmad Tarvanpää (Rakvere), Suprjadki (Narva) ja folkloorirühm Pyrsos Kreekast. Kadrisantide rollis: Ronja Talunik, Janno Laur, Jaana-Eerika Joosepson, Suokass, Kanni Vahvik-Heinso.

Videolavastuse „Igavikuilma ilmutused“ ühisvaatamine toimub „Hakkame santima!“ Facebooki ja Youtube´i kanalil.

Loe lähemalt!

Kadripäeva pidu
2021-11-25 17:00 - 18:00 | Ignatsi Jaagu Kool, Kesk 12, Kambja
Kadripäeval, 25.novembri õhtuhämaruses kell 17 toimub pärimusring Tähelinnud eestvedamisel Kambja kogukonna kadripidu Ignatsi Jaagu Kooli õues.

Kadripidu Piret Pääri ja Cätlin Mägiga
2021-11-24 17:00 - 18:15 | Valga Muuseum, Vabaduse 8, Valga
Lugusid räägib Piret Päär ning muusikat teeb Cätlin Mägi

Piret Päär ja Cätlin Mägi on koostööd teinud pea veerand sajandit. Seekordne kava toob kuulaja ette muusikalised jutud ehk kaks kunstivormi on saanud üheks tervikuks, mis täiendavad teineteist. Piret jutustab lugusid, mis talle viimasel ajal on armsaks saanud. Jutuvestjad teavad, et mitte nemad ei vali lugusid vaid lood neid. Mõned tulevad ja jäävad, mõned rändavad edasi. Cätlin haarab kaasa lisaks parmupillidele, torupillile ja viledele ka elektroonilised efektiplokid ja luuperi, millega muusika juttudesse põimitakse ja omavahel ühendatakse.

Taaderandi talisted
2021-11-24 11:00 - 12:00 | Tartu Kaubamaja, Tartu
XVII Taaderandi talisted, Tartu laste ja noorte pärimuspäevad, on osaks ülemaalisest „Hakkame santima!“ kadripäeva tähistamisest. Talisted toimuvad iga ilmaga oma hüüdlause vääriliselt – Aig lätt iks umma muudu, jõulust jõulu, kas rii pääl vai tii pääl… Kadrilaupäeval, 24. novembril, kogunevad Tartu raeplatsile väiksemad ja suuremad kadrisandid, et üheskoos minna kella 11-ks Tartu Kaubamaja platsile kadripäeva tähistama. Küüni tänaval on parim võimalus kadrisantidele lehvitada, kadrimaske ja kadrikostüüme uudistada ning kadriõnn kinni püüda. Täpsem info 53059698 või Tiina.Konsen@raad.tartu.ee.

Kadripäeva toidukoolitus
2021-11-23 16:00 - 20:00 | Lüübnitsa külakeskus
Kadripäeva toidukoolitus on suunatud pere- ja sõpraderingis kadripäeva tähistajatele. Kes santima ei taha minna, saab püha pidada kas kodus või rahvamajas kadripäeva pidu ettevalmistades. Koolituse käigus antakse ülevaade kadripäeva tavanditoitudest ja kombestikust ning valmistatakse üheskoos just sel päeval pidulauale sobivad road. MIDA KOOLITUSEL TEEME? IKKA UUT JA VANA KOOS!

Lambaribisid ja kruubiputru
Kaerakäkki
Kodust limonaadi
Karaskimuffineid

Koolitusi viib läbi Inga Paenurm – aasta kokk 2005, kokk president Toomas Hendrik Ilvese administratsiooni köögis, Markofka söögimaja perenaine.

Koolitus kestab 4h
Toidukoolituse maksumus 20 eurot

Lisainfo: Kristi Ardel kristi.ardel@folkloorinoukogu.ee 5342 5403

Kadripäeva toidukoolitus
2021-11-21 11:00 - 15:00 | Kõrveküla põhikool

Kadripäeva toidukoolitus
2021-11-20 11:00 - 15:00 | Eipri külaselts

Kadripäeva haridusprogrammid
2021-11-16 09:00 - 10:30 | Valga Muuseum, Vabaduse 8, Valga
Kadripäeva kombestiku koolitus koolidele – annab ülevaate kadripäeva ajaloolisest kujunemisest, kombestikust, kadripere maskeerimisvõimalustest ning muidugi lauludest ja naljadest. Koolituse läbivijad on Marju Rebane ja Margit Bershin.

Hariduprogrammides saab osaleda 16., 18., 19. ja 23. novembril kell 9.00, 10.45 ja 12.30

Kadripäeva toidukoolitus
2021-11-15 12:00 - 16:00 | Iloni Imedemaa, Kooli 5, Haapsalu

Kadripäeva toidukoolitus
2021-11-13 11:00 - 15:00 | Soometsa külamaja

Kadripäeva toidukoolitus
2021-11-11 15:00 - 19:00 | Hargla Kogukonnaköök

Kadripäeva kombestiku koolitus
2021-11-11 14:00 - 18:00 | Narva Kultuurimaja Rugodiv
Kadripäeva kombestiku koolitus annab ülevaate kadripäeva ajaloolisest kujunemisest, kombestikust, kadripere maskeerimisvõimalustest, lauludest ja naljadest. Tutvume erinevate andmebaaside ja allikatega ning proovime sanditamise omal nahal ära.

Koolitust viib läbi Einike Sooväli – hariduselt näitleja, Eesti Vabaõhumuuseumi lõimumis- ja sotsiaalsete programmide juht.

Koolitus kestab 4h

Koolituse maksumus 15 eurot
